section_heading: Životopis
paragraph_text: Rođen je u Pregradi 1888. godine. Klasičnu gimnaziju je završio u Zagrebu 1908. godine.<ref>Koprek, Ivan, Thesaurus Archigymnasii, Zbornik radova u prigodi 400. godišnjice Klasične gimnazije u Zagrebu (1607. – 2007.), Zagreb, 2007., str. 924., ISBN 978-953-95772-0-7 Diplomirao je matematiku i fiziku na Filozofskom fakultetu Sveučilišta u Zagrebu. 1912. postao je asistent matematičke stolice na zagrebačkom sveučilištu. Od 1913. predaje na Kraljevskoj klasičnoj gornjogradskoj gimnaziji, a od 1915. postaje profesor i na Donjogradskoj Klasičnoj gimnaziji gdje je predavao sve do 1941. godine.<ref>Koprek, Ivan, Thesaurus Archigymnasii, Zbornik radova u prigodi 400. godišnjice Klasične gimnazije u Zagrebu (1607. – 2007.), Zagreb, 2007., str. 899., ISBN 978-953-95772-0-7 Od 1920. predaje matematiku i na Višoj pedagoškoj školi u Zagrebu. Predavao je mnogim generacijama učenika i studenata, među kojima je bio i akademik Vladimir Devidé. Svojim stručno-pedagoškim člancima značajno je pridonio unapređenju nastave matematike i fizike. Od početka izlaženja "Matematičko-fizičkog lista" do 1956. bio je tehnički, a zatim od 1956. do 1975. glavni urednik. Prof. Škreblin je bio jedan od najplodnijih autora izvornih matematičkih udžbenika te najistaknutiji metodičar matematike za srednje škole u bivšoj Jugoslaviji. Svoje izvrsno poznavanje komparativne literature (ponajviše njemačke i francuske) primijenio je u koncipiranju novih udžbenika, koje je krasilo grafičko predočavanje, tijesno povezivanje pojedinih teorema i svestrano razmatranje zadataka koje je širilo matematičke vidike i produbljivalo matematičku pismenost. Njegovi udžbenici su doživjeli više od 150 izdanja, a neki su bili prevedeni na talijanski i makedonski jezik. Dobitnik je najviše nagrade "Ivan Filipović" za svoj nastavnički angažman te nagrade "Davorin Trstenjak" za životno djelo.